b'\n_START_ARTICLE_\nBlood Omen: Legacy of Kain\n_START_SECTION_\nIgranje\n_START_PARAGRAPH_\nIgra ima dvodimenzionalen (2D) prikaz, igralec pa prevzame vlogo Kajna, katerega opazuje s pti\xc4\x8dje perspektive. Igralec vodi lik skozi pokrajino in zaprte prostore, pri \xc4\x8demer mora pobijati razli\xc4\x8dne stvore in po\xc5\xa1asti, re\xc5\xa1evati uganke in se izogibati razli\xc4\x8dnim nevarnostim, kot so pasti ter lava in voda. Pokrajino Nosgoth naseljuje veliko razli\xc4\x8dnih bitij, od ljudi in vampirjev do fantazijskih po\xc5\xa1asti, demonov in zombijev. Najte\xc5\xbeje nasprotnike predstavljajo \xc4\x8darovniki Kroga devetih, od katerih mora po uspe\xc5\xa1nem soo\xc4\x8denju prevzeti dolo\xc4\x8den magi\xc4\x8dni predmet in ga prinesti k Stolpom Nosgotha, da jih obnovi. Igro se lahko shranjuje preko dotika posebnih skritih spomenikov._NEWLINE_Kot vampir se mora Kajn hraniti s krvjo \xc5\xbeivih bitij, da si ohrani zdravje. Zdravje se skozi \xc4\x8das po\xc4\x8dasi slab\xc5\xa1a, ko postaja la\xc4\x8den, ali pa hitreje oz. v ve\xc4\x8djem obsegu v primeru po\xc5\xa1kodb. Za uporabo magi\xc4\x8dnih urokov in prehod v druge oblike potrebuje magi\xc4\x8dno energijo, ki se skozi \xc4\x8das sama obnavlja, lahko pa jo pridobi preko hranjenja z modro krvjo duhov ali pa s spro\xc5\xa1\xc4\x8danjem energije iz magi\xc4\x8dnih krogel razli\xc4\x8dnih jakosti. Nesmrtna bitja imajo \xc4\x8drno kri, ki je \xc5\xa1kodljiva, prav tako je \xc5\xa1kodljiva zelena kri demonov in mutantov, ki Kajna zastrupi. Maksimalno mejo zdravja in magi\xc4\x8dne energije se zvi\xc5\xa1uje z najdbo steklenih epruvet in magi\xc4\x8dnih run, po vrstnem redu. Pri skritih fontanah, napolnjenih s krvjo, se lahko nahrani, poleg tega pa dobi posebne sposobnosti, kot je neob\xc4\x8dutljivost na de\xc5\xbe in sneg ter ve\xc4\x8djo fizi\xc4\x8dno mo\xc4\x8d. _NEWLINE_Poleg samega poteka zgodbe lahko igralec odkriva mnoge skrite prostore, med ostalim tudi nove uroke, oklepe, oro\xc5\xbeja in zmo\xc5\xbenosti prehoda druga stanja, kar celoten potek igre dodatno razveji. Uroki obsegajo preprostej\xc5\xa1e energijske sunke in umetno razsvetljavo preko zapletenej\xc5\xa1ih za ohromitev in magi\xc4\x8dno \xc5\xa1\xc4\x8ditenje do uni\xc4\x8devalnih urokov v obliki strele in omra\xc4\x8denja umov ostalih bitij. Nekateri uroki, npr. protistrup in kuga, imajo omejeno \xc5\xa1tevilo uporabe, glede na \xc5\xa1tevilo zbranih urokov. Standardno oro\xc5\xbeje je jekleni me\xc4\x8d, dodatna pa so buzdovan, bojni sekiri, ognjeni me\xc4\x8d in flamberg z magi\xc4\x8dno mo\xc4\x8djo. Podobno je standarden \xc5\xbeelezni oklep, ostali posebni oklepi pa omogo\xc4\x8dajo za\xc5\xa1\xc4\x8dito pred nesmrtnimi bitji, avtomati\xc4\x8dno hranjenje s krvjo med bojem, dodatno po\xc5\xa1kodbo nasprotnika in bla\xc5\xbeenje napadov z magi\xc4\x8dno energijo._NEWLINE_Preobrazba v volka omogo\xc4\x8di skakanje in veliko hitrost, v netopirje hitro potovanje na dolge razdalje, v meglo prehod do sicer nedostopnih in nevarnih predelov ter v \xc4\x8dloveka nemoteno raziskovanje in pogovarjanje z ostalimi ljudmi. Dolo\xc4\x8den pomen ima tudi dnevno-no\xc4\x8dni cikel, saj je igral\xc4\x8dev lik pono\xc4\x8di mo\xc4\x8dnej\xc5\xa1i, podnevi pa \xc5\xa1ibkej\xc5\xa1i.'